Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од В.Р. од Скопје, поднесена против Општина Охрид, по предметот Барање за пристап до информации од јавен карактер, на ден 12.06.2025 година го донесе следното:

**Р Е Ш Е Н И Е**

1. Жалбата изјавена од В.Р. од Скопје, поднесена против Општина Охрид, заведена во Агенцијата со бр.08-257 на 28.05.2025 година, по предметот Барање за пристап до информации од јавен карактер, **СЕ УВАЖУВА**.

2. Решението на Имателот на информации бр. 03-4688/3 од 03.06.2025 година **СЕ ПОНИШТУВА**

3. Предметот се враќа на повторно постапување пред првостепениот орган.

4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

 В.Р. од Скопје, како што е наведено во Жалбата, електронски на 02.04.2025 година поднела Барање за пристап до информации од јавен карактер до Општина Охрид, со кое побаралa по е-маил му се достави електронски запис од следнатa информациja:

„До кога може Општината да не го спроведува ДУП конкретно да не гради објект од интерес за Општината, кој со ДУП е предвиден на приватна парцела со што сопственикот е оневозможен да го користи земјиштето, а истовремено да плаќа данок.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр.08-257 на 28.05.2025 година. Во жалбата се наведува: „ ...На ден 02.04.2025 година, до Општина Охрид поднесов барање за слободен пристап до информации од јавен карактер. ....Барањето го поднесов по електронски пат.... ... на барањето не ми беше одговорено поради што доставив ургенција од 05.05.2025 година. ...По мојата ургенција од Општината, на 05.05.2025 година ми беше побарано да го прецизирам барањето, по што од моја страна на 05.05.2025 и 06.05.2025 година беше доставено прецизирање. Со оглед на тоа дека имателот на информацијата Општина Охрид до денес не одговори на моето барање, односно не одговори во рокот предвиден во чл.21 од Законот за слободен пристап до информации од јавен карактер, ја поднесувам оваа жалба и барам истиот да биде задолжен да одговори на моето барање.“

Агенцијата со електронски допис бр. 08-257 од 29.05.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на ден 11.06.2025 година, одговори на дописот на Агенцијата. Во одговорот од Имателот на информации е наведено: „ .... Повелете во прилог одговорот на барањето бр. 03-4688/1. Одговорот доцни поради оправдано отсуство на потписникот пом раководител на сектор, кој ги потпишува Решенијата за инф од ј.к.“ Во прилог на оваа електронска комуникација Имателот на информации достави Решение бр. 03-4688/3 од 03.06.2025 година, со кое „...се отфрла барањето за слободен пристап до информации од јавен карактер на барателот В.Р.... поднесено под број 03-4688/1 од 2.04.2025 година.“

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето. Видно од доставената електронска комуникација помеѓу Имателот на информации и Барателот, Имателот на информации на ден 05.05.2025 година, се обратил до Барателот со известување дека „потребно е да го прецизира своето барање за кој детален урбанистички план бара информација, на која катастарска парцела и која катастарска општина како би можеле да и одговориме.“ Барателот, на ден 06.05.2025 година, преку меил доставил одговор во кој наведува: „Иако сметам дека за да одговорите на моето барање не се потребни прецизни податоци сепак за да не го отфрлите барањето поради не прецизирање, Ви ги доставувам следните податоци ДУП за урбана заедница 2, урбан блок 2.4 Охрид.“ По добиениот одговор од Барателот, Имателот на информации на ден 03.06.2025 година, донел Решение со кое се отфрла барањето.

Агенцијата му укажува на Имателот на информации дека е должен во законски определените рокови да постапува по доставените барања за пристап до информации од јавен карактер.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер, на начин што при донесување на Решение ќе му овозможи на Барателот пристап до бараните информации, на начин во форма наведени во Барањето.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата